**Új lehetőség a génmódosított növények termesztésének hazai tiltására**

A Magyar Kormány elkötelezett abban, hogy megőrizze mezőgazdaságunk GMO-mentességét, mert szilárd meggyőződése, hogy ez az ország hosszú távú érdeke. Ezt számos intézkedéssel biztosítja, többek között tilalmat tart fenn az Európai Unióban termesztésre engedélyezett génmódosított, ún. MON810 kukorica-fajtákra, szigorú ellenőrzéseket végez, valamint kezdeményezte az európai országok összefogását. Az ez év tavaszán hatályba lépett uniós irányelv egy újabb, hatékony eszközt ad a kezünkbe ahhoz, hogy az említett célt megvalósíthassuk. Lehetővé teszi, hogy a tagállamok társadalmi, gazdasági, vagy egyéb indokokra hivatkozva tilthassák vagy korlátozhassák egyes génmódosított növények termesztését az országuk területén.

Ezzel tehát még több lehetőségünk nyílik egy-egy GM növény hazai termesztésből való kizárására, mert immár nem csak igen költséges tudományos vizsgálati eredmények alapján lehet majd moratóriumot hozni – amihez a géntechnológiai cégek nem adtak vetőmagot a Kormány számára –, hanem más indokokra építve is.

Az új uniós szabályok kezdeményezésében, megfogalmazásában és meghozatalában Magyarország vezető szerepet játszott.

Az irányelv szabályait át kell ültetni a magyar jogrendbe, amelyre ezzel a törvénymódosítással, valamint egy végrehajtási rendeletének a módosításával került sor.